মহাকুম্ভে মৃত্যুর আসল সংখ্যা জানান, সংসদে দাবি অখিলেশের

নয়াদিল্লি: সংসদের ভাষণে ভারতীয় জনতা পার্টিকে (BJP) তীব্র আক্রমণ করলেন সমাজবাদী পার্টির (SP) সুপ্রিমো সাংসদ অখিলেশ যাদব (Akhilesh Yadav)। মহাকুম্ভে পদপিষ্ট (Maha Kumbh Stampede) হওয়ার ঘটনায় মৃত্যুর ‘আসল’ পরিসংখ্যান দাবি করলেন তিনি। বললেন, যোগী আদিত্যনাথের সরকার আসল তথ্য লুকোচ্ছে। সেই সঙ্গে কুম্ভমেলার দায়িত্ব সেনার হাতে ন্যস্ত করার দাবি জানালেন অখিলেশ।

উত্তরপ্রদেশ সরকারের (UP Government) প্রকাশিত পরিসংখ্যান বলছে, ২৯ জানুয়ারি পুণ্যস্থানে পদপিষ্ট হয়ে মৃত্যু হয়েছে ৩০ জনের এবং আহত হয়েছেন ৬০ জন। কিন্তু বিরোধী দলগুলির দাবি, মৃত্যুর সংখ্যা আদতে অনেক বেশি, যোগী সরকার তা চাপা দিতে চাইছে।

আরও পড়ুন: অডিও ক্লিপের কণ্ঠস্বরের সঙ্গে বীরেন সিংয়ের ৯৩ শতাংশ মিল!

মঙ্গলবার সংসদে অখিলেশ বলেন, “সরকার ক্রমাগত বাজেটের পরিসংখ্যান দিয়ে চলেছে কিন্তু দয়া করে মহাকুম্ভে মৃতের সংখ্যা জানান। মহাকুম্ভের ব্যবস্থাপনা খোলসা করতে সর্বদলীয় বৈঠকের দাবি জানাচ্ছি। মহাকুম্ভের বিপর্যয় মোকাবিলা এবং লস্ট অ্যান্ড ফাউন্ড সেন্টারের দায়িত্ব সেনাকে দেওয়া উচিত।”

সপা সুপ্রিমোর বিস্ফোরক অভিযোগ, প্রমাণ লোপাট করতে জেসিবি যন্ত্র ব্যবহার করেছে যোগীর প্রশাসন। তাঁর কথায়, “মহাকুম্ভের দুর্ঘটনায় মৃত্যুর পরিসংখ্যান, আহতদের শুশ্রুষা, চিকিৎসক, খাবার, জল, পরিবহণ, সবকিছুর খতিয়ান দেওয়া উচিত সংসদে। মহাকুম্ভ বিপর্যয়ের দোষীদের বিরুদ্ধে শাস্তিমূলক ব্যবস্থা নেওয়া উচিত, যারা সত্য গোপন করছে তাদেরও শাস্তি দেওয়া উচিত। আমরা ডাবল ইঞ্জিন সরকারকে প্রশ্ন করছি, যদি দোষ না-ই থাকে, তাহলে পরিসংখ্যান কেন চাপা দেওয়া, লুকনো এবং মুছে ফেলা হবে?”

দুর্ঘটনার পর থেকেই সমাজবাদী পার্টির তরফে অভিযোগ করা হচ্ছে, শয়ে শয়ে মানুষ নিখোঁজ। দলের সাংসদ রামগোপাল যাদব মঙ্গলবার জানালেন, ১৫,০০০ মানুষ বলছেন, তাঁদের পরিবারের সদস্য নিখোঁজ এবং সরকার কোনও তথ্য দিচ্ছে না।